SL Uradni list Evropske unije C 202/4

Obvestilo o začetku delnega vmesnega pregleda protidampinških ukrepov, ki se uporabljajo za uvoz sintetičnih rezanih vlaken iz poliestra (RVP) s poreklom iz Belorusije, Republike Koreje, Saudove Arabije in Ljudske republike Kitajske

(2007/C 202/04)

Komisija se je na lastno pobudo odločila za delni vmesni pregled protidampinških ukrepov, ki se uporabljajo za uvoz sintetičnih rezanih vlaken iz poliestra (RVP) s poreklom iz Belorusije, Republike Koreje, Saudove Arabije in Ljudske republike Kitajske v skladu s členom 11(3) Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti („osnovna uredba“) (1). Pregled bo proučil le, ali je nadaljevanje ukrepov v interesu Skupnosti ali ne.

1. Izdelek

Pregled zadeva sintetična rezana vlakna iz poliestrov, nemikana, nečesana ali kako drugače predelana, za predenje, s poreklom iz Belorusije, Republike Koreje, Saudove Arabije in Ljudske republike Kitajske („zadevni izdelek“), trenutno uvrščena pod oznako KN 5503 20 00. Ta oznaka KN je zgolj informativna.

2. Obstoječi ukrepi

Trenutno veljavni ukrepi so dokončna protidampinška dajatev, uvedena z Uredbo Sveta (ES) št. 2852/2000 (2) na uvozu RVP s poreklom, med drugim, iz Republike Koreje, dokončna protidampinška dajatev, uvedena z Uredbo Sveta (ES) št. 1799/2000 (3) na uvoz RVP s poreklom iz Belorusije, in dokončna protidampinška dajatev, uvedena z Uredbo Sveta (ES) št. 428/2005 (4) na uvoz RVP s poreklom iz Ljudske republike Kitajske in Saudove Arabije.

3. Razlogi za pregled

Informacije, ki so na voljo Komisiji, kažejo, da zaradi sprememb na trgu Skupnosti od obdobij preiskav, uporabljenih v okviru preiskav, ki so privedle do uvedbe obstoječih ukrepov, nadaljevanje teh ukrepov morda ni več v skladu z interesom Skupnosti. Komisija je v svoji protidampinški preiskavi v zvezi z uvozom RVP s poreklom iz Malezije in Tajvana ugotovila, da uvedba ukrepov za uvoz iz teh dveh držav (5) ne bi bila v interesu Skupnosti.

V teh okoliščinah je primerno preveriti potrebo po nadaljevanju obstoječih ukrepov z možnostjo retroaktivne veljave Sklepa od 22. junija 2007, tj. od začetka veljavnosti Sklepa 2007/430/ES o zaključku protidampinškega postopka glede uvoza sintetičnih rezanih vlaken iz poliestra (RVP) s poreklom iz Malezije in Tajvana.

4. Postopek

Po posvetovanju s svetovalnim odborom je Komisija ugotovila, da obstajajo zadostni dokazi za upravičenost začetka delnega vmesnega pregleda, zato začenja delni vmesni pregled protidampinških ukrepov, ki se uporabljajo za uvoz RVP s poreklom iz Belorusije, Republike Koreje, Saudove Arabije in Ljudske republike Kitajske v skladu s členom 11(3) osnovne uredbe, omejen na proučitev interesa Skupnosti.

(a) Vprašalniki

Da bi Komisija pridobila informacije, za katere meni, da so potrebne za njeno preiskavo, bo poslala vprašalnike proizvajalcem Skupnosti, uvoznikom in uporabnikom. Komisija mora te informacije in dokazila prejeti v roku, določenem v točki 5(a).

(b) Zbiranje informacij in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in predložijo ustrezna dokazila. Komisija mora te informacije in dokazila prejeti v roku, določenem v točki 5(a).

Poleg tega lahko Komisija zasliši zainteresirane stranke, če te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 5(b).

5. Roki

(a) Rok, v katerem se stranke lahko javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 40 dneh po objavi tega obvestila v Uradnem listu Evropske unije, če ni drugače določeno. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

(b) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

6. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefonska številka ter številka telefaksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (6) ter se jim v skladu s členom 19(2) osnovne uredbe priloži nezaupna različica, ki je opremljena z oznako „V PREGLED ZAINTERESIRANIM STRANKAM“.

Naslov Komisije za korespondenco:

Commission européenne Direction générale du commerce Direction H Bureau: J-79 5/16 B-1049 Bruxelles Fax (32-2) 295 65 05

7. Nesodelovanje

V primerih, ko katera koli zainteresirana stranka zavrne dostop do potrebnih informacij, jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo pozitivne ali negativne ugotovitve.

Če se ugotovi, da je katera koli zainteresiran stranka priskrbela napačne ali zavajajoče informacije, se takšne informacije prezrejo in se na podlagi člena 18 osnovne uredbe uporabijo razpoložljiva dejstva. Če zainteresirana stranka ne sodeluje ali pa sodeluje le delno in se zato uporabijo razpoložljiva dejstva, je lahko izid za to stranko manj ugoden, kot bi bil, če bi sodelovala.

8. Časovni okvir preiskave

Preiskava se v skladu s členom 11(5) osnovne uredbe zaključi v 15 mesecih po objavi tega obvestila v Uradnem listu Evropske unije.

9. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (7).

(1) UL L 56, 6.3.1996, str.1. Uredba, kakor je bila nazadnje spremenjena z Uredbo (ES) št. 2117/2005 (UL L 340, 23.12.2005, str. 17).

(2) UL L 332, 28.12.2000, str.17. Uredba, kakor je bila nazadnje spremenjena z Uredbo (ES) št. 428/2005 (UL L 71, 17.3.2005, str. 17).

(3) UL L 274, 11.10.2002, str.1.

(4) UL L 71, 17.3.2005, str.1.

(5) Glej uvodno izjavo 41 Sklepa Sveta 2007/430/ES (UL L 160, 21.6.2007, str. 30).

(6) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).

(7) UL L 8, 12.1.2001, str.1.